3.

Rezoluţia Parlamentului European din 24 aprilie 2007 conţinând observaţiile care fac parte integrantă din decizia privind descărcarea de gestiune pentru execuţia bugetului Agenţiei Europene pentru Reconstrucţie aferent exerciţiului financiar 2005 (C6-0388/2006 — 2006/2155(DEC))

Parlamentul European,

- având în vedere conturile anuale finale ale Agenţiei Europene pentru Reconstrucţie pentru exerciţiul financiar 2005 [1],

- având în vedere raportul Curţii de Conturi privind conturile anuale finale ale Agenţiei Europene pentru Reconstrucţie pentru exerciţiul financiar 2005, precum şi răspunsurile agenţiei [2],

- având în vedere Recomandarea Consiliului din 27 februarie 2007 (5711/2007 — C6-0080/2007),

- având în vedere Tratatul CE, în special articolul 276,

- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,

- având în vedere Regulamentul (CE) nr. 2667/2000 al Consiliului din 5 decembrie 2000 privind Agenţia Europeană pentru Reconstrucţie [4], în special articolul 8,

- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,

- având în vedere articolul 71 şi anexa V la Regulamentul său de procedură,

- având în vedere raportul Comisiei pentru control bugetar (A6-0116/2007),

A. întrucât Curtea de Conturi a declarat că a obţinut asigurări rezonabile cu privire la fiabilitatea conturilor anuale pentru exerciţiul financiar care s-a încheiat la 31 decembrie 2005 şi cu privire la legalitatea şi regularitatea tranzacţiilor subiacente, cu rezerve,

B. întrucât la 27 aprilie 2006 Parlamentul a acordat directorului descărcarea de gestiune pentru execuţia bugetului agenţiei aferent exerciţiului financiar 2004 [6], iar în rezoluţia care însoţea decizia Parlamentului de descărcare de gestiune, inter alia:

- îndemna agenţia să solicite asistenţă pentru ameliorarea politicii de gestionare a trezoreriei, pentru a asigura cea mai bună utilizare a sumelor, deseori considerabile, păstrate în conturi bancare curente;

- constata că tranzacţiile privind fondurile de contrapartidă, sistemele de linii de credite şi fondurile speciale au fost înregistrate integral în absenţa unor proceduri eficiente de control intern pentru creanţele pe termen lung; insista ca toate operaţiunile să facă obiectul unor verificări ale Curţii de Conturi;

- — pentru a soluţiona gravele probleme legate de fiabilitate (şi acuzaţiile de corupţie) care afectau condiţiile în care erau atribuite contractele de achiziţii publice şi concesiunile pentru proiecte foarte sensibile (de exemplu operatori de telefonie mobilă), îndemna Comisia şi Agenţia Europeană pentru Reconstrucţie ca, în strânsă cooperare cu UNMIK (Misiunea ONU de Administraţie Interimară în Kosovo) şi UIF (Unitatea de Investigaţii Financiare), să elaboreze norme clare şi transparente pentru achiziţiile publice, să creeze instituţii interne şi supreme de audit şi să informeze constant Parlamentul European cu privire la progresele realizate;

Aspecte generale privind majoritatea agenţiilor UE care necesită descărcarea individuală de gestiune

1. consideră că numărul din ce în ce mai ridicat de agenţii comunitare şi activităţile unora dintre ele nu par să se integreze într-un cadru politic global, că misiunile unor agenţii nu reflectă întotdeauna nevoile reale ale Uniunii, şi nici aşteptările cetăţenilor, şi constată că, în general, agenţiile nu au întotdeauna o imagine bună, şi nici o bună reputaţie;

2. invită, prin urmare, Comisia să definească un cadru politic global privind instituirea de noi agenţii comunitare şi să prezinte un studiu asupra raportului costuri-beneficii înainte de a institui o nouă agenţie, asigurându-se că se evită suprapunerea activităţilor între agenţii sau cu misiunile altor organizaţii europene;

3. solicită Curţii de Conturi să îşi dea avizul cu privire la studiul asupra raportului costuri-beneficii înainte ca Parlamentul să adopte o decizie;

4. invită Comisia să prezinte, la fiecare cinci ani, un studiu privind valoarea adăugată a fiecărei agenţii existente; invită toate instituţiile relevante ca, în cazul unei evaluări negative a valorii adăugate a unei agenţii, să ia măsurile care se impun, reformulând mandatul agenţiei respective sau închizând-o;

5. având în vedere numărul din ce în ce mai ridicat de agenţii de reglementare, regretă că negocierile privind proiectul de acord instituţional pentru încadrarea acestor agenţii nu s-au încheiat încă şi invită serviciile competente ale Comisiei să ia, împreună cu Curtea de Conturi, toate măsurile pentru ca acest acord să se realizeze rapid;

6. constată că responsabilitatea bugetară a Comisiei presupune legături mai strânse între agenţii şi Comisie; solicită Comisiei şi Consiliului să ia toate măsurile pentru a acorda Comisiei, până la 31 decembrie 2007, o minoritate de blocaj în cadrul organismelor de control ale agenţiilor de reglementare şi să prevadă această minoritate de blocaj chiar de la început în cazul instituirii de noi agenţii;

7. invită Curtea de Conturi să creeze un nou capitol în raportul său anual, consacrat tuturor agenţiilor cărora urmează să li se acorde descărcarea de gestiune în cadrul conturilor Comisiei, pentru a oferi o imagine mai clară a modului în care agenţiile utilizează fondurile UE;

8. reaminteşte principiul conform căruia toate agenţiile comunitare, subvenţionate sau nu, primesc descărcarea de gestiune din partea Parlamentului, chiar şi în cazul în care, în temeiul actului lor constitutiv, intervine o autoritate de descărcare;

9. invită Curtea de Conturi să realizeze audituri de performanţă pentru toate agenţiile şi să prezinte rapoarte în acest sens comisiilor relevante din Parlament, inclusiv Comisiei pentru control bugetar;

10. constată că numărul de agenţii este în continuă creştere şi că, în conformitate cu responsabilitatea politică a Comisiei privind funcţionarea agenţiilor, care depăşeşte simpla asistenţă logistică, este tot mai necesar ca direcţiile generale din cadrul Comisiei care sunt responsabile cu instituirea şi supravegherea agenţiilor să dispună de o abordare comună în ceea ce priveşte agenţiile; consideră că o structură similară cu cea creată de agenţii pentru coordonare între DG implicate ar putea constitui o soluţie pragmatică pentru această abordare comună, la nivelul Comisiei, a tuturor aspectelor legate de agenţii;

11. invită Comisia să amelioreze sprijinul administrativ şi tehnic acordat agenţiilor, ţinând seama de complexitatea crescândă a reglementărilor administrative ale Comunităţii şi de problemele tehnice;

12. constată lipsa unui organism disciplinar în toate agenţiile comunitare şi invită Comisia să ia măsurile necesare pentru instituirea rapidă a unui astfel de mecanism;

13. salută îmbunătăţirile considerabile constatate în coordonarea dintre agenţiile UE, care le permite să soluţioneze probleme recurente şi eficientizează cooperarea cu Comisia şi cu Parlamentul;

14. consideră că instituirea de către mai multe agenţii a unui serviciu comun de asistenţă, care să asigure conformitatea sistemelor informatice de gestiune financiară cu sistemele Comisiei, este o măsură care trebuie dezvoltată şi extinsă;

15. solicită agenţiilor să îmbunătăţească cooperarea dintre ele şi evaluarea comparativă cu actorii din domeniu; îndeamnă Comisia să adopte mijloacele pe care le va considera necesare pentru a ajuta agenţiile să-şi îmbunătăţească imaginea şi să mărească vizibilitatea activităţilor lor;

16. solicită Comisiei să elaboreze o propunere de armonizare a formatului rapoartelor anuale ale agenţiilor şi să dezvolte indicatori de performanţă care să permită o comparaţie între nivelurile lor de eficienţă;

17. invită agenţiile să prezinte, la începutului fiecărui an, indicatori de performanţă pe baza cărora să poată fi evaluate;

18. invită toate agenţiile să utilizeze din ce în ce mai mult obiectivele SMART, ceea ce ar trebui să conducă la o planificare şi o realizare mai realiste a obiectivelor specifice;

19. este de acord cu opinia Curţii de Conturi conform căreia Comisia este, de asemenea, responsabilă pentru gestiunea (financiară) a agenţiilor; îndeamnă, prin urmare, Comisia să supravegheze şi, dacă este cazul, să direcţioneze şi să ajute la gestiunea diferitelor agenţii, în special în ceea ce priveşte aplicarea corespunzătoare a procedurilor de licitaţie, transparenţa procedurilor de recrutare, buna gestiune financiară (subutilizare şi suprabugetare) şi, cel mai important, buna aplicare a normelor privind cadrul de control intern;

20. consideră că programele de activitate ale agenţiilor ar trebui să prezinte contribuţiile acestora în termeni operaţionali şi măsurabili şi că ar trebui să se acorde atenţia cuvenită standardelor de control intern ale Comisiei;

Aspecte specifice

21. subliniază faptul că apreciază în mod deosebit rezultatele obţinute de agenţie, precum şi îmbunătăţirile substanţiale realizate de agenţie pentru a răspunde pozitiv la recomandările Curţii de Conturi şi ale Parlamentului;

22. felicită directorul şi personalul agenţiei pentru munca pe care o desfăşoară într-un mediu foarte dificil, ameliorând semnificativ imaginea UE şi vizibilitatea acesteia;

23. insistă ca Comisia să prelungească mandatul agenţiei, care urmează să se încheie în 2008; consideră că agenţia ar trebui să fie transformată într-o agenţie de aplicare a anumitor acţiuni externe ale UE, transformare care ar trebui să aibă la bază o analiză prealabilă a raportului costuri-beneficii, în special în vederea gestionării unor situaţii post-conflicte, încercând să se evite orice suprapunere cu activităţile altor organizaţii europene sau internaţionale, pentru a preveni pierderea cunoştinţelor acumulate;

24. invită Comisia să informeze Parlamentul în legătură cu motivele, altele decât intenţia sa de a închide agenţia în 2008, care au condus la faptul că agenţia nu are sarcina de a aplica programul special al Uniunii pentru partea de nord a Ciprului şi de a gestiona ajutoarele acordate populaţiei palestiniene;

25. consideră că agenţia nu dispune doar de sistemele necesare pentru utilizarea rapidă a unor sume considerabile în sprijinul unor zone afectate de conflicte (sisteme logistice, informatice şi de altă natură), ci şi de cunoştinţe şi experienţă de vârf în reconstrucţia post-război;

26. îşi exprimă convingerea că într-un moment în care Comisia doreşte să preia gestionarea noului instrument de asistenţă pre-aderare în ceea ce priveşte sarcinile legate de acquis în Balcani, agenţia ar trebui să preia sarcinile aferente unei "agenţii pentru acţiuni externe RELEX";

27. consideră că un nou mandat al acestei agenţii de succes ar fi modul cel mai eficient de realizare a noilor sarcini din cadrul acţiunilor externe, care nu pot fi realizate de serviciile Comisiei de la Bruxelles sau de delegaţiile Comisiei;

28. consideră că agenţia ar putea să joace un rol mai eficient în domenii în care nu poate fi oferită asistenţă de dezvoltare tradiţională; consideră, de asemenea, că acest rol ar putea spori considerabil vizibilitatea Uniunii Europene;

29. salută măsurile adoptate de agenţie pentru a îmbunătăţi procedurile de achiziţii publice ca urmare a observaţiilor exprimate de Curtea de Conturi în rapoartele anuale din 2003 şi 2004, ceea ce a condus la creşterea transparenţei în diverse domenii: de exemplu printr-o mai bună justificare a deciziilor luate în procesul de evaluare care afectează atribuirea contractelor, precum şi prin îmbunătăţirea disciplinei generale în procedurile de evaluare şi de atribuire a contractelor;

30. invită agenţia să dezvolte în continuare criteriile de selecţie, astfel încât să fie mai realiste, acestea fiind uneori inadecvate circumstanţelor în care agenţia îşi desfăşoară activitatea;

31. salută progresul realizat în domeniul achiziţiilor publice şi încurajează agenţia să îşi intensifice în continuare eforturile pentru a asigura deplina conformitate a contractelor atribuite cu toate dispoziţiile de reglementare;

32. ia notă de faptul că, în raportul său pentru 2004, Curtea de Conturi a menţionat, în cadrul analizei privind operaţiunile încredinţate UNMIK, absenţa unui control financiar corespunzător la efectuarea plăţilor şi dificultăţi grave la închiderea operaţiunilor, în special din cauza absenţei unor conturi corespunzătoare pentru proiecte sau a unor justificări suficiente pentru cheltuieli; salută eforturile deosebite depuse de agenţie în 2005 pentru rezolvarea acestei situaţii, însă constată că mai există încă anumite probleme cu închiderea operaţiunilor nefinalizate.

[1] JO C 266, 31.10.2006, p. 7.

[2] JO C 312, 19.12.2006, p. 18.

[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

[4] JO L 306, 7.12.2000, p. 7. Regulament astfel cum a fost modificat ultima dată prin Regulamentul (CE) nr. 1756/2006 (JO L 332, 30.11.2006, p. 18).

[5] JO L 357, 31.12.2002, p. 72.

[6] JO L 340, 6.12.2006, p. 74.

--------------------------------------------------